b'\n_START_ARTICLE_\nSaudo Arabija\n_START_SECTION_\n\xc5\xbdmoni\xc5\xb3 teis\xc4\x97s\n_START_PARAGRAPH_\nLabai ribotos \xc5\xbemoni\xc5\xb3, ypatingai moter\xc5\xb3, teis\xc4\x97s Saudo Arabijoje kritikuojamos toki\xc5\xb3 tarptautini\xc5\xb3 \xc5\xbemogaus teises ginan\xc4\x8di\xc5\xb3 organizacij\xc5\xb3 kaip Human Rights Watch, Amnesty International, JTO \xc5\xbdmogaus teisi\xc5\xb3 komiteto. Ta\xc4\x8diau pati \xc5\xa1alies vyriausyb\xc4\x97 tam neskiria d\xc4\x97mesio, teigdama, kad tai visi\xc5\xa1kas melas._NEWLINE_Saudo Arabija buvo vienintel\xc4\x97 \xc5\xa1alis pasaulyje, kur moterims drausta vairuoti vie\xc5\xa1uose keliuose. \xc4\x8cia moterims leista vairuoti tik visureigius ir tik tam tikroje priva\xc4\x8dioje teritorijoje. Naujasis sosto \xc4\xafp\xc4\x97dinis Mohammad bin Salman nuo 2018-\xc5\xb3j\xc5\xb3 bir\xc5\xbeelio \xc5\xa1\xc4\xaf draudim\xc4\x85 panaikino, jo politika rodo krypt\xc4\xaf \xc5\xa1velninti draudimus ir suteikti daugiau teisi\xc5\xb3 Saudo Arabijos gyventojams.\n_START_SECTION_\nKlimatas\n_START_PARAGRAPH_\nNepaprastas kar\xc5\xa1tis yra b\xc5\xabdingas Saudo Arabijos klimatui. Temperat\xc5\xabra \xc4\x8dia yra pakilusi iki 50\xc2\xa0\xc2\xb0C, o oficialus kar\xc5\xa1\xc4\x8dio rekordas siekia 51,7\xc2\xa0\xc2\xb0C. \xc5\xbdemiausia \xc5\xa1alyje u\xc5\xberegistruota temperat\xc5\xabra kalnuotame Turaife - -12\xc2\xa0\xc2\xb0C.\n_START_SECTION_\nPlotas\n_START_PARAGRAPH_\nKaralyst\xc4\x97 u\xc5\xbeima apie 80 procent\xc5\xb3 Arab\xc5\xb3 pusiasalio. 2000 m. tarp Saudo Arabijos ir Jemeno buvo pasira\xc5\xa1ytas susitarimas sien\xc5\xb3 gin\xc4\x8dams i\xc5\xa1spr\xc4\x99sti. Ta\xc4\x8diau vis dar n\xc4\x97ra pasira\xc5\xa1yta sienos sutar\xc4\x8di\xc5\xb3 su kaimynininiais Jungtiniais Arab\xc5\xb3 Emyratais ir Omanu, tod\xc4\x97l tikslus valstyb\xc4\x97s plotas lieka ne\xc5\xbeinomas. Pa\xc4\x8dios \xc5\xa1alies vyriausyb\xc4\x97s teigimu, \xc5\xa1alies plotas siekia 2 217 949 km\xc2\xb2. Kit\xc5\xb3 \xc5\xa1altini\xc5\xb3 statistika rodo, kad \xc5\xa1alies plotas 1 960 582 km\xc2\xb2 ar 2 240 000 km\xc2\xb2. Paprastai \xc5\xa1alis pagal plot\xc4\x85 laikoma 14-a tarp did\xc5\xbeiausi\xc5\xb3 pasaulio valstybi\xc5\xb3.\n_START_SECTION_\nReligija\n_START_PARAGRAPH_\nVald\xc5\xbeia gyventojams primeta grie\xc5\xbet\xc4\x85 ir konservatori\xc5\xa1k\xc4\x85 sunit\xc5\xb3 pakraipos Islam\xc4\x85. Kitas religijas praktikuoti \xc5\xa1alyje yra draud\xc5\xbeiama. Nesilaikantys oficialios interpretacijos musulmonai gali b\xc5\xabti nubausti religin\xc4\x97s policijos, kuri turi teis\xc4\x99 suimti netinkamai bendraujan\xc4\x8dius prie\xc5\xa1ing\xc5\xb3 ly\xc4\x8di\xc5\xb3 \xc5\xbemones bei bandan\xc4\x8dius atversti \xc4\xaf kit\xc4\x85 religij\xc4\x85, draud\xc5\xbeia alkoholio vartojim\xc4\x85, rengim\xc4\x85si ne pagal taisykles ir kit\xc5\xb3 religij\xc5\xb3 praktikavim\xc4\x85._NEWLINE_Did\xc5\xbeioji gyventoj\xc5\xb3 dalis yra sunitai, 10-15\xc2\xa0% \xc5\xa1alies populiacijos yra \xc5\xa1iitai. Taip pat Saudo Arabijoje yra bent vienas milijonas krik\xc5\xa1\xc4\x8dioni\xc5\xb3.'